b'\n_START_ARTICLE_\nIzida\n_START_PARAGRAPH_\nIzida, tudi Izis, je v staroegip\xc4\x8danski mitologiji boginja mati, boginja plodnosti, za\xc4\x8detnica ved, boginja \xc5\xbeensk in spretnosti._NEWLINE_Izida, gr. Isis, egip\xc4\x8d. Aset sestavlja bo\xc5\xbejo devetorico; je Gebova in Nutina h\xc4\x8di ter Neftisova, Setova in Ozirisova sestra. S slednjim, ki je bil hkrati njen mo\xc5\xbe, je spo\xc4\x8dela Horusa; tako je bila tudi mati in boginja za\xc5\xa1\xc4\x8ditnica s Horusom ena\xc4\x8denega vladajo\xc4\x8dega kralja._NEWLINE_Upodobljena je s prestolom na glavi, ki ga poosebljala. Pozneje so jo upodobljali kot \xc5\xbeensko, ki dr\xc5\xbei v naro\xc4\x8dju Horusa in ga doji. Ko se je poznjeje zlila s Hator, so jo za\xc4\x8deli upodabljati s kravjimi rogovi in son\xc4\x8devo plo\xc5\xa1\xc4\x8do kot naglavnim okrasom. Kasnjeje v helenizmu skorajda ni bilo gr\xc5\xa1ke ali rimske boginje, ki je ne bi ena\xc4\x8dili z Izido. Dolga stoletja staroegip\xc4\x8danske zgodovine je bila pomembna boginja. \xc5\xa0e danes obstajajo razli\xc4\x8dni poganski kulti po vsem svetu, ki \xc4\x8dastijo Izis kot boginjo zemlje.\n_START_SECTION_\nMit o Izis in Ozirisu\n_START_PARAGRAPH_\nMit o Izis in Ozirisu je najnatan\xc4\x8dneje opisal Plutarh leta 120 pr.n.\xc5\xa1t. Po tem mitu naj bi Set ubil in razkosal truplo svojega brata Ozirisa. Dele telesa je raztrosil po celem in Egiptu in tako onemogo\xc4\x8dil, da bi bil Oziris pravilno pokopan. Izis, Ozirisova sestra in \xc5\xbeena, je za\xc4\x8dela zbirati posamezne dele telesa. Zbrala je vse dele trupla, razen penisa, ki ga je pojedla riba. S svojo \xc4\x8dude\xc5\xbeno mo\xc4\x8djo zdravljenja je Ozirisa ponovno o\xc5\xbeivela. Ob tem je z njim tudi zanosila in pozneje rodila boga Horusa, ki vlada \xc5\xbeivemu Egiptu. Oziris pa se je umaknil v pu\xc5\xa1\xc4\x8davo in postal bog mrtvih.\n_START_SECTION_\nIzis kot idealna \xc5\xbeena\n_START_PARAGRAPH_\nIzis je predstavljala idealno soprogo. Bila je modra, vdana, opora mo\xc5\xbeu in plodna. Ko so bili \xc4\x8dasi mirni in je vse potekalo po na\xc4\x8drtu se je zadr\xc5\xbeevala v ozadju in pustila pobudo mo\xc5\xbeu. Ko pa se je stanje zaostrilo in je njen mo\xc5\xbe Oziris izginil, je stopila v ospredje, prevzela mo\xc5\xbeevo avtoriteto in vodila Egipt v imenu svojega nedoraslega sina Hora.\n_START_SECTION_\nIzis s \xc4\x8darobno mo\xc4\x8djo\n_START_PARAGRAPH_\nIzis je imela \xc4\x8dude\xc5\xbeno mo\xc4\x8d zdravljenja. Svojega mo\xc5\xbea, ki je bi umorjen in razkosan je uspela ponovno o\xc5\xbeiveti. Znala je prepre\xc4\x8diti razpadanje telesa. Zaradi te sposobnosti jo imenujejo tudi mati \xc5\xa0tirih Horovih sinov, \xc5\xa1tirih bo\xc5\xbeanstev, ki varujejo notranje organe pokojnika, odstranjene pri mumifikaciji._NEWLINE_Zaradi Izisine mo\xc4\x8di zdravljenja so slovenski zdravniki z njenim imenom poimenovali svoj \xc4\x8dasopis, ki se imenuje Isis.\n_START_SECTION_\nIzis kot mati\n_START_PARAGRAPH_\nV poznej\xc5\xa1ih \xc4\x8dasih je Izis bolj kot soproga postajala simbol mater. S tem, ko je bila mati Hora, je bila mati vseh \xc5\xbeive\xc4\x8dih egip\xc4\x8danskih faraonov. Hor je bil precej bolan otrok, ki se je pogosto tudi po\xc5\xa1kodoval. Izis ga je s svojo mo\xc4\x8djo zdravljenja vedno ozdravila. Po enem od mitov je celo zaustavila potovanje sonca po nebu in tako priskrbela \xc4\x8das, ki je bil potreben za prihod drugih bogov, ki so nato pomagali zastrupljenemu Horu. Izis je pogosto upodobljena v sede\xc4\x8dem polo\xc5\xbeaju s Horom v naro\xc4\x8dju. Nekateri menijo, da je to predloga za upodobitve Marije z dojen\xc4\x8dkom Jezusom v naro\xc4\x8dju v kr\xc5\xa1\xc4\x8danski umetnosti.\n_START_SECTION_\nIzis v \xc4\x8dasu Ptolomejcev\n_START_PARAGRAPH_\nV \xc4\x8dasu, ko so Ptolomejci vladali Egiptu, je Izis prevzela mnoge lastnosti gr\xc5\xa1kih boginj kot so Demetra, Perzofona, Atena, Hera, Artemida in Afrodita. V Aleksandriji je postala soproga novega boga z imenom Serapis. Izis so \xc4\x8dastili tudi v Rimskem cesarstvu. \xc5\xbde leta 80 pr.n.\xc5\xa1t. so na Kapitolskem gri\xc4\x8du v Rimu postavili tempelj, ki je bil posve\xc4\x8den Izis. Dve mo\xc4\x8dni ptolomejski kraljici - Kleopatra III. in zadnja egip\xc4\x8danska kraljica Kleopatra VII., sta trdili, da sta inkarnaciji boginje Izis. Mark Antonij, ljubimec in zaveznik Kleopatre VII, je verjel, da je sam inkarnacija gr\xc5\xa1kega boga Dioniza, kar je dajalo zvezi med Kleopatro in Markom Antonijem \xc5\xa1e posebno te\xc5\xbeo.\n_START_SECTION_\nTemplji\n_START_PARAGRAPH_\nVe\xc4\x8dino \xc4\x8dasa so Izis \xc4\x8dastili skupaj z drugimi bogovi v njihovih templjih: skupaj s Hator v Cusae , skupaj z Ozirisom v Abydosu. V \xc4\x8dasu 30.dinastije pa so zgradili dva templja, ki sta bila posve\xc4\x8dena prav Izis. Eden je bil v Iseionu v Nilovi delti in je zdaj v ru\xc5\xa1evinah, drugi pa je bil na ju\xc5\xbenem otoku Philae. Ta je zelo dobro ohranjen. Zgradili so ga Ptolomejci in Rimljani in je deloval \xc5\xa1e dolgo potem, ko so bili s priznanjem kr\xc5\xa1\xc4\x8danstva kot uradne vere Rimskega cesarstva, ostali poganski templji zaprti.'